Pernille Vermund (NB), 2023-04-25:
Jeg tror, at de fleste kan huske sommeren 2015, hvor migranter gik op ad de danske motorveje.
Jeg kan i hvert fald.
Det var derfor, vi stiftede Nye Borgerlige.
Lige nu er vi på vej mod en ny migrantkrise, et nyt 2015.
Siden nytår er mere end 35.000 migranter kommet til Italien over Middelhavet.
Det er fire gange så mange som i samme periode sidste år.
Derudover er 4.000 kommet til Spanien, og Grækenland har taget imod 3.600.
Det er meget høje tal, og det er altså kun i år.
Med undtagelse af årene under corona, hvor det åbenbart godt kunne lade sig gøre at holde styr på grænserne ned igennem Europa, så er der intet sket.
Der er ikke styr på Europas ydre grænser, og kontrollen ved Danmarks grænser er igen hullet som en si.
Kontrollen med migranter er ikke styrket.
Noget, der til gengæld er taget til i styrke, er antallet af sager om grov vold og voldtægt, som siden 2015 er steget til det højeste nogen sinde.
Og nej, det er ikke alt sammen på grund af indvandringen alene, selvfølgelig er det ikke det, men der er en betydelig sammenhæng.
At påstå andet ville være naivt.
Og hør her: Jeg kan sagtens forstå, at folk gerne vil til Danmark.
Jeg ville sikkert også selv gøre forsøget, hvis jeg boede i et land med islamisk undertrykkelse, korruption og ufrihed.
Det ville være dejligt, hvis vi omkostningsfrit kunne hjælpe alle, der har det dårligt, i hele verden, men det kan vi ikke.
Migrationen fra de muslimske lande kommer med en uacceptabelt høj pris, for med mellemøstlige mennesker følger mellemøstlige tilstande.
Alt for mange vender sig mod vores værdier, gudskelov ikke alle, men mange – alt for mange.
I parallelle samfund præget af vold, hærgen og social kontrol skaber de deres egne normer og regler, svindler med offentlige ydelser og opløser vores tillidsbaserede fællesskab indefra, og derfra spreder problemerne sig til resten af samfundet, til hverdagslivet, til nattelivet, til velfærdsinstitutionerne og vores retssystem.
Det er ødelæggende for vores kulturelle fællesskab, vores frihed og for tilliden i samfundet.
Og ja, grænser er hårde, for ellers er det ikke grænser; så er det ønsketænkning og utopier.
For os, der kender Europa før Murens fald, kan det virke ubehageligt med grænser, men grænser er nødvendige.
Det bedste ville være, hvis Europa ville forsvare sine ydre grænser, og det skal Danmark presse på for.
Men, og lad os være ærlige, erfaringsmæssigt har vi ikke kunnet stole på EU, når det handler om migration.
I 2015 brød Angela Merkel alle procedurer og åbnede Europas porte med sit berømte eller berygtede »wir schaffen das«.
Vi kom væk fra de fælles aftaler og Dublinforordningen, fordi mutter Merkel bestemte.
Hvis Europa ikke vil forsvare de ydre grænser, må de enkelte lande gøre det.
I 2015 så vi, at Vesteuropa bare så til.
I Østeuropa lukkede de deres grænser; de kunne godt.
Det kan vi selvfølgelig også.
For hvis Europa ikke passer på sine grænser og Danmark heller ikke gør det, kommer vi til at sætte grænser på vores gader og stræder, omkring vores bygninger og ved vores hoveddør.
Vi undgår ikke grænser.
Spørgsmålet er kun, hvor grænserne skal være.
Jeg og Nye Borgerlige vil hellere leve i et land med frihed inden for landets grænser end i et samfund med ufrihed og parallelsamfund.
Jeg håber, at man i EU snart vil tage problemet alvorligt.
I mellemtiden må vi i Danmark tage ansvar for vores eget land.
Det rigtige og nødvendige er at indføre et stop for spontant asyl og sikre, at migranter stoppes ved grænsen.
De skal ikke lukkes ind.
Nye Borgerlige bakker op om DF's forslag til vedtagelse.